Polisie skiet drie dood | Maroela Media
Die polisie in KwaZulu-Natal het drie vermeende motordiewe in Malvern doodgeskiet.
Brig. Jay Naicker, woordvoerder van die polisie, het gesê polisiebeamptes het Vrydagmiddag 'n wenk ontvang dat verdagtes 'n motor in Mainweg probeer steel. "Die beamptes het vyf mans in 'n VW Jetta gewaar en gemerk hulle probeer 'n Toyota Tazz steel."
Volgens Naicker het die beamptes die verdagtes gekonfronteer waarna hulle weggejaag het. "Die beamptes het hulle agternagesit waarna die verdagtes op hulle losgebrand het." Die beamptes het teruggevuur waarna die verdagtes in 'n ongeluk betrokke was. "Ná die skietgeveg kon twee verdagtes daarin slaag om te voet te vlug terwyl drie verdagtes op die toneel dood verklaar is."
Naicker het gesê die polisie het op drie pistole waarvan die reeksnommers afgevyl is, sowel as ammunisie en toerusting om by motors in te breek beslag gelê.
Die oorledenes is nog nie geïdentifiseer nie. "Die polisie ondersoek 'n saak van poging tot moord, die besit van ongelisensieerde vuurwapens en die besit van vermeende gesteelde goedere."
Volgens Naicker is geen polisiebeamptes tydens die voorval beseer nie. Die polisie soek intussen steeds na die ander verdagtes.
Ek is dankbaar dat dit nie weer polisie- beampptes is, wat omgekom het nie… Die kapers /rowers /inbrekers /moordenaars, of wàt hulle ookal genoem mag word, is àlmal tot die tande toe bewapen, & dis duidelik dat hùlle niè gaan piekniek hou nie!!!